حماميات

**لحماميات** (السمية لعلمية **Columbidae**) هي فاميلة د الطيور كاتجمع لحمام و ليمام (دكر الله). هي لفاميلة لفرّادية ف التنضيمة د حماميات الشكل. هاد الطيور كسدتهوم وافية ب عناق قصار و مناقر قصار و رقاق، شي نواع منهوم كايكون عندهوم زوايد لحميين. كاياكلو ب شكل لولاني النبات، و يقدرو يتعتابرو ب شكل طاكسونومي من لحبايبيات، لي كاياكلو ف لغالب الزريعة ف لرض، و من لفكايهيات، لي كاياكلو ف لغالب لفروي، من لعروشا. هاد لفاميلة موجودة ف لعالم كامل، دايماً ف لبلايص لي حدا بنادم، و لايني أكبر التنويعات كاينين ف لبلايص لإيندوماليزيين و لأوصطرالوسياويين.

لحماميات كايجمعو 344 نوع مقسمين ل 50 ݣنس. تسعود و خمسين نوع مليستي مهدد، و طلطاش منقارض، منهوم الضوضو، لي هو طير د لݣزيرة، و لحمام لڤواياجور، نوع الطير لوحيد لي ماكانش محصور ف ݣزيرة صغيرة و نقارض ف هاد الزمان لعصري، وخا لفروݣا ديالو فايتين تحسبو ب لملاير.

لحمام و ليمام كايبنيو عشاش هشاش نسبياً، ف لغالب ب لعصي د الرديم، لي يقدر يكون ف لعروش د الشجر، ف الركاني، ولا ف لرض، هادشي على حساب النوع. كايحطو وحدة ولا جوج (ف لعادة) بيضات بويض من وقت ل وقت، و لوالدين ب جوج كايربيو الصغار، عكس جل الطيور، الجناس ب جوج من ليمام و لحمام كاينتجو "حليب لحوصلة" باش يوكلو صغارهم، هاد لحليب كايتّفرز من تقشار لخلايا لعامرين ب السوايل من لبطانة ديال لحوصلة.

الصغار د ليمام و لحمام كايتسماو شنابر و ب شكل عام كايقدرو يطيرو منين كايقفلو 5 د السيمانات ف عمرهم، هاد الشنابر، ب صواتهوم لي فيهم التزغنين، ماكايبقاوش يطلقوهوم غير كايفطمو، و كايخلّيو لعش من بعد 25 حتى ل 30 يوم.

من الزمانات لقدام، بزاف د النواع من لحماميات طوْرو واحد الرابطة تقافية و پراتيك معا بنادم. نواع من دكر الله موخود عليهوم تصويرة زوينة ف بزاف د الديانات بحال، لإسلام، لمسيحية، و ليهودية. و كانو رموز موهيمين ل لإيلاهات إنّانا، عشيرة، و آفروديط. الضوميستيكاسيو د لحمام ب شكل كبير ودات ل تخدام لحمام كا وسيلة ل التواصول، من بينهوم حمامة لݣيرّة، بحال ال 32 حمامة لي توسمو ب ميدالية ديكين د "السيرڤيس الشوجاع" ل بلادهوم ف لحرب لعالمية الجاوجة.

## لأصل و التطوور
حماميات الشكل وحدة من أكتر التقسيمات لمنوعين ديال الطيور الجداد (Neo-aves) لي ماشي من عصفوريات الشكل، و لأصول ديالهم كايرجعو ل لعصر الطاباشيري، و لحاصول ديال واحد التنواع مزروب ف اللخر ديال حدود لعصر الطاباشيري لپاليوجيني. التحاليل لكاملين د الجينوم لقاو بلي حماميات الشكل كاتكوْن تقسيمة خت ديال واحد لݣروپ لي كايتوافق معا ݣريݣريات الشكل (Pyerocliformes) و هدابيات الشكل (mestitornithiformes).

### الطاكسونوميا و السيسطيماتيكات

لحماميات هوما لفاميلة لي بوحدها باقية عايشة ف التنضيمة د حماميات الشكل. لݣريݣر (pteroclidae) كان شحال هادي مبلاصي معاهوم، و لايني تحيد ل واحد التنضيمة مفرقة، ݣريݣريات الشكل، هادشي تبازا على التبدالات لي ف لآناطوميا (كيف لقدرة على الشريب ب "لمصان" ولّا "الضخّان").

لحماميات ف لعادة مقسمين ل خمسة د لفاميلات تحتانيين يقدرو يكونو ماشي إيكزاكط، كا إيكزومپل، ليمامات السمانيين و يمامات لرض لأمريكيين (Geotrygon)، لي ف لعادة تبلاصاو ف حمييْميات، بانو بلي هوما جوج فاميلات تحتانيين مفرّزين على بعضياتهم. التنضيمة لي حاضرة هنا تابعة لكلاصاج د باپتيسطا و آل. (1997)، معا شي ميزاجورات.

الترتاب د لݣنوس و التْسْمية د لفاميلات التحتانيين كايكون ف شي حالات غير وقتي حيتاش التحاليل لمبدلين ديال التسلسيلات د لا دي إن كايعطيو نتايج مبدلين، ب شكل جدري ف لغالب، ف التستاف ديال شي ݣنوس (هندوأوصطراليين ب شكل رئيسي). هاد لغموض، ف لغالب جا من الجديب د لعروش الطوال (Long branch radiation)، كايبان كايكونفيرمي بلي لحمامات اللولين تطوورو ف لمنطاقة لأوصطرالاسيوية، و بلي لمحاسيات (Treronidae) و الشكال لقراب (حمام الدراج و لمتوج كا متال) كايمتلو التعراشات لبديانيين د هاد لݣروپ.

لفاميلة د لحماميات كانت كاتجمع شحال هادي فاميلة الرافينيات، لي فيها ناسك رودريݣيس و الضوضو لمنقارضين. من لمحتامل هاد النواع طرف من التعراش لهندوؤصطرالي لي خرّج التلاتة د لفاميلات التحتانيين الصغار لي تدكرو لفوق، معا يمامات لفروي و لحمام (ب حسبان حمام النيقوبار). عليها، هوما هنا محسوبين كا فاميلة تحتانية الرافينيات، ف التْسْنية د شي براهن مقيوصين (ملموسين) ديال لعالاقة ديالهم لإيكزاكط.

تفاقمات هاد لأومور الطاكسونومية د لحماميات حيتاش النواع د هاد لفاميلة ماكايتمتّلوش مزيان ف التسجالات د لفوسيل، ب حتى شي شكل بيدائي (basal) فايت تلقى قبل. ݣنس الجيرانديا - Gerandia توصف من واحد الرواسب من عصر لميوصين لبدياني ف فرانسا، و لاكين ف لوقيتة لي تشاف ل مدة طويلة كا حمامة، دابا كايتعتابر ݣريݣر. شي بقايا مقسمين ديال شي حمامة من عصر لميوصين ف لغالب "يمامة د لفاكهة" تلقاو ف لفورماسيو د بانوكبورن ف نيوزيلانضا و توصفو كا روپيفاپس-Rupephaps؛ "ياموم" پراطي ديال واحد الرواسب معاصرين ف فلوريدا، دابا حطوها بشكل وقتي ف ݣنس آرينيكولمبا-Arenicolumba، و لاكين التفراز ديالها من ݣنس لياموم-Columbina و لݣنوسا لقراب خصو يزيد يتتبْت ب شكل مجهد (ب تحاليل كلاديستيكيين). من غير هادشي، ݣاع لفوسيلات لخرين كاينتاميو ل لݣنوسا لباقيين.

تصغير|شنبور لحمام

تصغير|حمامة شايعة (columba Livia) طايرة

تصغير|كوپل د لحمام الشايع كايتحابّو

[تصغير|دكر الله لأوراسي (streptopelia decaocto) ف سطح ف [فرانسا]]

تصغير|لݣريݣر (streptopelia turtur)، محطوط ف نفس لݣنس معا دكر الله لأوراسي

### ليستة د لݣنوس
نواع د لفوسيلات لي ف ترتاب ماميقنش منّو:
* ݣنس "آرينيكولومبا" (منقارض)  سطيدمان، 2008
* ݣنس "روپيفاپس" (منقارض)  وورثي، هاند، وورثي، تينيسن، & سكوفيلد، 2009 (حمام سان بايثانز، ديال نيوزيلانضا ف عصر لميوصين)
#### فاميلة تحتانية حمايميات (ليمام و لحمام لعاديين)
* قبيلة زينايدينات (يمامات السمان و قرابهوم)
** ݣنس يماميات السمان (10 د النواع)
** ݣنس يماميات لحجل (يمامة لحجل زرقة الراس)
** ݣنس يماميات السمان الزيتية (يمامة السمان زيتية الضهر)
** ݣنس ليپطوتيلا (11 نوع)
** ݣنس زينايدا (7 د النواع)
** ݣنس شباه يماميات السمان (8 د النواع)
* قبيلة حمييْميات
** ݣنس حماميات أمريكية (17 نوع)
** ݣنس ڤواياجورات (حمامة لڤواياجور - منقارضة من 1914)
** ݣنس حماميات أوقيانوسية (3 د النواع)
** ݣنس حماميات إيندونيسية (3 د النواع)
** ݣنس يماميات طيكوكية (13 نوع)
** ݣنس يماميات حقيقية (ݣريݣرات و دكر الله - 13 نوع)
** ݣنس ديسموروپيليا  أولسن،  (حمامة سان هيلينا) (نقارضات قبل التاريخ)
** ݣنس حماميات حقيقية (حماميات لعالم لقديم - 35 نوع جوج منهوم نقارضو)
** يماميات منقطة (2 نواع)
** حماميات لݣزيرة (3 د النواع)
#### فاميلة تحتانية شباه لياموميات (يمامات لرض لأمريكية)
* ݣنس كلاراڤيس (يمامة لرض الزرقة)
* ݣنس پاراكلاراڤيس (2 نواع)
* ݣنس أوروپيليا (يمامة لرض طويلة لقزيبة)
* ݣنس ميطريوپيليا (4 د النواع)
* ݣنس ياموميات (9 د النواع)
#### رافينيات
* قبيلة فابيني/برونزيات الجناح
** ݣنس هينيكوفاپس (2 نواع)
** ݣنس رعايفيات لقلب (بو قلب راعف و النواع لقراب، 7 د النواع)
** ݣنس پامپوسانا (13 نوع، 3 منهوم نقارض)
** ݣنس حماميات مّو عرف (حمامة مو عرف)
** ݣنس حماميات الصخر (حمامات الصخر، 2 نواع)
** ݣنس حماميات لوونݣا (حمامة لْوُونݣا)
** ݣنس يماميات لرض لأوصطراسيوية (5 د النواع)
** ݣنس برونزيات الجناح لحقيقية (3 د النواع)
** ݣنس شباه برونزيات الجناح (3 د النواع)
* قبيلة رافيني/شباه الضوضويات
** ݣنس ناتوناورنيس (حمامة ڤيطي ليڤو لعملاقة - نقارضات قبل التاريخ)
** ݣنس طروݣون (حمامة لرض غليضة لمنقار)
** ݣنس ميكروݣورا (لحمامة مو عرف د شواسول - نقارضات ف لبدية د لقرن 20)
** ݣنس دراجيات (حمامة الدراج)
** ݣنس حماميات متوجة (4 د النواع)
** ݣنس حماميات مسننة (حمامة مو منقار مسنن)
** ݣنس ديليافاپس  دي پييطري، سكوفيلد، طينيسن، هاند، & وورثي، 2017  (يمامة من زيلانضية من لعصر لپاليوجيني)
** ݣنس حماميات نيقوبار (حمامة نيقوبار)
** ݣنس رافوس/ضوضويات (الضوضو، نقارض ف اللخر د لقرن 17)
** ݣنس پيزوفاپس (حمامة رودريݣيس، نقارضات ف 1730)
** ݣنس باونتيفاپس  وورثي & راݣ، 2008  (حمامة ݣزيرة هينديرسن - نقارضات قبل التاريخ)
* قبيلة شباه يماميات لخشب
** ݣنس يماميات قهوية (3 د النواع)
** ناماكويات (يمامة الناماكوا)
** يماميات لخشب (5 د النواع)
** يماميات زمردية (3 د النواع)
* قبيلة شباه لحماميات لخضرا
** ݣنس حماميات خضرا
* قبيلة شباه يماميات لفاكهة
** ݣنس يماميات إيمپيريالية (42 نوع)
** ݣنس يماميات لفاكهة (50 نوع، 1–2 منهوم نقارض ف اللواخر)
** ݣنس حماميات نيوزيلاندية (2 نواع)
** ݣنس حماميات مقنزعة (لحمامة لمقنزعة)
** ݣنس حماميات مضلمة (لحمامة لمضلمة)
** ݣنس حماميات الجبل (4 د النواع)
** ݣنس طونݣوويناس  سطيدمان & طاكانو، 2020 (لحمامة لعملاقة د الطونݣا - نقارضات قبل التاريخ)

## لوصف

تصغير|يمامة لرض الشايعة (columbina passerine) من النواع الصغر ݣاع ف لفاميلة
### الشكل و لقد
[تصغير|[أزطوط ولا حمامة الشجر الشايعة (columba palumbus)، شايعة على طول أوروپا و ب شكل قل ف شمال إفريقيا]]
لحمام و ليمام كايوريو تنواعات كبار ف لقد، كايتفاوتو ف الطول من 15 ل 75 سونتيميطر، و ف التقل من 30 ݣرام ل كتر من 2,000 ݣرام. أكبر نوع هو لحمامة لمتوجة د غينيا الجديدة، لي تقريباً ݣد ل بيبي، تقل ديالو كايتفاوت بين 2–4 كيلو. أصغر نوع هو يمامة لرض الشايعة (Columbina passerina) من ݣنس لياموم، لي ف لقد كيف الجاوج د الدار، كاتوزن غير 22 ݣرام. يمامة لفاكهة لقزمة، لي تقدر تتعبر حتى ل 13 سونتيميطر، عندها أصغر طول على أي نوع خر من هاد لفاميلة. واحد من أكبر النواع الشجريين، حمامة د ماركيز لإيمپيريالية، دابا كاتطايف معا الريسك د النقيراض.

### لآناطوميا و لفيزيولوجيا
ب شكل عام، لآناطوميا د لحماميات مخصلة ب كراوع قصار، مناقر قصار ب زوايد لحميين، و ريوس صغار على كسدات كبار و وافيين. بحال شي طيور خرين، لحماميات ماعندهومش لمرّارة. شي عولاما د الطابيعة د لعصور لوسطى ستنتجو بلي ماعندهومش الصفرا (لمرّارة)، هادشي لي كايفسر الترتاب لحلو د لحمام على حساب نضرية الربعة د لأخلاط ديال لعصور لوسطى. غير هو ف لحقيقة، عندهوم الصفرا (كيف ما عرف آريسطو قبل منهوم)، لي كاتتفرْز نيشان ف لمصارن.

تصغير|دكر الله أوراسي (streptopelia decaocto) على پيك و غايهبط من الطيران، كايوري لكونطور و ريش الطيران د جناوحو
الجناوح كايكونو كبار، و فيهم 11 الريشة رئيسية؛ لحمام عندهوم عضلات د الجناح مجهدين (لعضلات د الجناح كايكوْنو 31–44٪ من لوزن د كسدتهوم) و كايتعتابرو أقوى طيارا من بينات ݣاع الطيور.

ف واحد السيريات د التجارب ف 1975 من عند الدوكتور مارك بي فريدمان، ب تخدام ليمام، لخصلة نتاعهوم د تضوار الراس تورّات ب سباب لغريزة الطابيعية نتاعهوم باش يخلّيو لڤيزيو ديالهوم تابتة. هاد لخصلة تورّات عاوتاني ف تجريبة د عام 1978 من الدوكتور باري دجاي فروست، فين حط لحمام ف الطاپي رولو؛ و تقشع بلي ماضوروش ريوسهوم، حيت داكشي لي ضاير بيهم تابت.

### الريش
لحماميات عندهوم الريش د لكسدة أونيك، لعمود د الريش ب شكل عام كايكون عريض، قوي، و مسطح و كايبقى يرقاق حتى كايتقطع ف واحد النقطة على غفلة. ب شكل عام، عمود الريش اللوراني غايب؛ وخا هاكداك، شي ريش د لقزازب و الجنحين يقدر يكون حاضر ف النواع الصغار منهوم. ريش لكسدة كايكون فيهم قواعد كتيفين و واسعين بزاف، و لاصقين ب شكل مرخي ف الجلد، و دغيا كايتݣلعو. هادشي واقيلا كايتخدّم كا ميكانيزم جتينابي ضد لمفتارسات، حيت واحد لعدد كبير من الريش كايطيح ف فم لمفتارس يلا الطير تشقم، هادشي لي كايسهل لهروب ديالو. نمط الريش ديال هاد لفاميلة كايتنوع.

النواع لحبايبيين كايميلو باش يكون عندهم نمط الريش كاشف (باهت)، ب ستيتناءات قلال، ف لوقيتة لي النواع لفكايهيين عندهوم نمط الريش ضاوي (فاتح). يمامات لفاكهة وحدين من أفتح لحمامات ف اللون، ب تلاتة د النواع من لحمامة الزرقا مستوطنين ب شكل أصلي ف فيجي و لموحيط لهندي هوما لفاتحين ݣاع. لحمام و ليمام يقدرو يكونو وحدانيين (Monochromatic) ولا جاوجيين (Dichromatic) الشوفة. زيد على اللوان الضاويين، لحمام يقدر يكون عندو لعرف و شي تزواقات خرين.

### الطيران
تصغير|آنيماسيو د لحمام و هو كايطير
لحماميات طيارا واعرين ب سباب لهزّان لي كايطرا ليهوم من جناوحهوم لكبار، هادشي لحاصول د لعمارة/الشارج د الجناح نازل - low wing loading؛ هوما مراوغين ب شكل زايد ف لوقيتة د الطيران و عندهوم النسبة د لمطاولة نازلة - low aspect ratio ب سباب لعرض د جناوحهوم، هادشي كايخليهوم يبداو الطيران دغيا و كايعطيهوم لقدرة على لهريب من لمفتارسات، و لايني كايدّي ليهوم الطاقة ب شكل زايد.

## التوزيع و لموؤل

تصغير|يمامة الزيبرا (geopelia striata) تدخّلات ل شلّا قنات ف لعالم

[تصغير|ݣراب حداه فرݣ من لحمام الشايع كاياكلو من لرض، [لمغريب]]
لحمام و ليمام موزعين ف ݣاع لقنات ف لأرض، من غير لبلايص الناشفين ݣاع ف الصحرا لكبرى، آنطاركتيكا (لقطب الجنوبي) و لݣزاير لي ضايرين بيها، و ف لقطب الشمالي لفوقاني. هاد الطيور ستعمرو جل لݣزاير لأوقيانوسية، و وصلو شرق پولينيزيا و ݣزاير التشاتهم ف لموحيط لهادي، لموريشوس، السييْشيل و و ريونيون ف لموحيط لهندي، و لآزور ف لموحيط لأطلاسي.

هاد لفاميلة تآضاپطات ف ݣاع لموايل لموفرين ف لكوكب. هاد النواع يقدرو يكونو شجريين، أرضيين، ولا نص أرضيين. بزاف د النواع لخرين عاوتاني كايسكون ف الصاڤانا، التيرات د لݣازو، الصحاري، لغابات و غابات الشجر لمعتادلين، غابات لمانݣروڤ، و حتى الرملة و لحصى لي ف لحلقات لبرية د لحواض لمرجانية.

شي نواع عندهوم مادى طبيعي كبير. دكر الله (يمامة) بو ودنين شاد مادى ف أمريكا الجنوبية كلّها، من كولومبيا ل أرض لعافية، دكر الله لأوراسي عندو توزيع هايل شاد بريطانيا على طول أوروپا، شمال إفريقيا، الشرق لأوسط، لهند، پاكيستان، و الشينوا، و دكر الله الضاحك شاد على طول إفريقيا جنوب الصحرا، و حتى ل هند، پاكيستان، و الشرق الأوسط.

أكبر مادى د شي نوع من هاد لفاميلة هو اللي عند لحمامة الشايعة. هاد النوع عندو توزيع طبيعي كبير من إيرلاضا و بريطانيا ل شمال إفريقيا، على طول أوروپا، شبه لݣزيرة لعربية، آسيا لوسطى، لهند، و لهيمالايا و حتى ل الشينوا و مونݣوليا. لمادى د النوع تزاد ب شكل كايخوف قبل مايتضوميستيكا، حيتاش النوع ولا مطلوق ف شي مدون ف ضايرين ب لعالم. لحمامة الشايعة دابايا ولا ساكن على طول أمريكا الشمالية، و نصّب راسو ف لمدون و لبلايص لمدينية ف أمريكا الجنوبية، إفريقيا جنوب الصحرا، جنوب شرق آسيا، الجاپون، ؤصطراليا و نيوزيلانضا.

بحالهوم بحال لحمام الشايع، بزاف د النواع لخرين من لحمام نصبو ريوسهوم برّا من لمادى الطبيعي ديالهوم من بعد ما هربو من لكاپتيڤيطي، و نواع خرين زادو من لمادى الطبيعي ديالهوم ب سباب التبدال ف لموايل لي جا من عند بنادم. واحد الديراسة د عام 2020 لقات بلي الساحل الشرقي ديال ميريكان فيه جوج جينات مبدلين ديال لحمام ف لمدون لعملاقة ف نيويورك و بوسطن، و قشعو بلي هاد الطيور ماكايتخالطوش معا بعضياتهوم.

شي نواع ف لحماميات عندهوم توزيع ݣليول و محصور، ف لعادة كايتشافو ف لݣزاير الصغيورين، كيف ما ليمامة د لفاكهة الصفارة، لي هي مستوطنة أصلية ف ݣزيرة كاداڤو الصغيورة ف فيجي، يمامة لرض د كارولاين، محصورة ف جوج ݣزاير، لي هوما طروك و بوهنپييْ ف ݣزاير لكارولاين، و دكر الله د ݣريناضا، لي كايتلقى غير ف ݣزيرة ݣريناضا ف لكاريبي.

شي نواع قارّيين حتى هوما عندهوم توزيع ݣليول، كيف يمامة لفامهة مّو خطوط كوحل، لي محصورة ف منطاقة صغيرة ف آرنيم لاند ف ؤصطراليا، لحمامة الصومالية، كاتلقى غير ف واحد لمنطاقة صغيورة ف الشمال د الصومال، و يمامة لرض د مورينو، لي مستوطنة أصلية ف لبلايص لي ضايرين ب سالطا و طوكومان ف شمال د لارجونتين.

## السلوك
### لماكلة
تصغير|حمامة خضرا مّو كرش صفرا (treron sieboldii) كاتاكل لفروي
الزريعة و لفاكهة كايكوْنو طرف كبير ف الريجيمات ديال لحمام و دكر الله، و لفاميلة تقدر تتقسّم ما بين النواع لوكالا د الزريعة، ولا لحبايبيا (فاميلة تحتانية د لحمايميات) و النواع لوكالا د لفاكهة، ولا لفكايهيا، لي كايكوْنو الربعة د لفاميلات التحتانيين لباقيين.

النواع لحبايبيا ف لعادة كاياكلو الزريعة لي كاتتلقى ف لرض، ف لوقيتة لي النواع لفكايهيا كايميلو باش ياكلو ف الشجر. لآضاپطاسوات لمورفولوجية تخدّمات باش تفًرّز بينات لݣروپات ب جوج، لحبايبيا منهوم كايميلو باش يكون عندهوم حيوط غلاض ف لمصارن و لمريء، أما لفكايهيا تطوورو عندهوم حيوط رقاق، و النواع لوكالا د لفاكهة عندهوم مصارن قصار، هادشي عكس النواع لوكالا د الزريعة لي عندهوم مصارن طوال. لفكايهيا قادرين باش يتعلّقو ف لعروش و قادرين حتى يتعلقو و هوما مقلوبين باش يوصلو ل لفاكهة.

زيد على لفاكهة و الزريعة، كاين بزاف د النواع كايتغداو على مواد د لماكلة خرة. شي وحدين، ب الضبط يمامات لرض و يمامات السمان كاياكلو كم كبير من لمواد د لفرايس بحال لبخوش (حشرات) و الدود. واحد النوع، يمامة لفاكهة د لحلق لمرجاني، متخصّة ف فريس لبخوش و الزواحف. لغلال (ببوش)، لعت، و حشرات خرين كايتكالو من لحمام بو تاج بيض، يمام لفاكهة الليموني، و يمام لرض لحمراني.

لحمام لمديني (Urban) لمطلوق، لحفايد ديال لحمام الشايع لمربّي (Columbia Livia)، كايسكن ف لبيئات لمدينية، هادشي لي كايخلخل لعادات د لماكلة الطبيعية ديالهوم. كايعولو على لأنشيطة و التفاعولات د بنادم باش ياخدو لماكلة، هادشي لي كايخليهوم يعلفو من لماكلة لمرمية ولا لماكلة لمعطية ليهوم من عند بنادم.

## الضوميستيكاسيو
لحمام الشايع تضوميستيكا من بنادم هادي مياوات لعوام. خرّجو منو بزاف ديال السلالات مملوكين عند لمولوعين و لمبليين ب تربية لحمام، أشهر متال على التخدامات دياولهوم هو تسابيق لحمام. شي سلالات شعبيين خرين كايتشقلبو بحال حمامة لقلاب د بيرمينݣهم، و شي تنويعات لوكس (فاخر) كايلاقيوهوم على ود شي خصايل فيزيائية كيف ما الريش لكبير لي ف لكراوع ولا لقزازب لي على شكل فرفارة. لحمام الشايع لمربّي (مضوميستيكي) كايلاقيوهوم عاوتاني كا حمام زاجل، تخدّمو ل آلاف لعوام باش يهزو و يوصلو لميساجات لمختاصرين، و ليمام د الطليق تخدم ف لحفالي. ليماما لبيض كايتخدّم عاوتاني على ود الترفيه و التفلية، ب صيفتهوم قادرين على حل لألغاز و قادرين يأدّيو التقوليبات (tricks). واحد التنويعة سميتها الزوريطو، كايلاقيوهوم على ود السرعة ديالهوم، تقدر تتخدم ف لأنشيطة د قنص لحمام.

## لحالة و لمحافضة

تصغير|يمامة صوكورّو (zenaida graysoni) منقارضة ف لبرّيّة

تصغير|الضوضو (raphus cucullatus)، نوع من لحماميات لي نقارض ب سباب بزاف د لعواميل بحال بنادم

تصغير|حمامة لڤواياجور (ectopistes migratorius)، نقارضات ف لبدية د لقرن 20 وخا لفروݣا ديالها كانو كايتحسبو ب لملاير
ف لوقيتة لي بزاف د النواع من لحمام و ليمام تنفّعو من لأنشيطة د بنادم و زادو من لمادى نتعاهوم، شلا نواع خرين نقص ف التعداد ديالهوم و شي وحدين خرين ولاو مهددين ولا نقارضو أصلاً. من بينات لعشرة د النواع لي نقارضو من عام 1600 (الضاط التقليدية ل تقدار النقيراضات لعصرية) كاينين جوج من أشهر النقيراضات د النواع، الضوضو و حمامة لڤواياجور.

ل بزاف د لأسباب حمامة لڤواياجور كانت فريدة من نوعها. ف الزمان لعصري، هي نوع لحمام لوحيد لي نقارض وخا ماكانش نوع د لݣزيرة، وخا كان ف واحد لوقت أكتر نوع من الطيور كتير ف لأرض. التعداد لفايت صعيب ف التقدار، و لايني واحد لعالم د الطيور، آلكزاندر ويلسن، قدّر بلي واحد لفرݣ شافو كان فيه كتر من 2 مليار طير. النقصان د النوع كان على غفلة؛ ف 1871، واحد لمسعمارة د لملاقية تقدّر بلي فيها كتر من 100 مليون طير، وخا هاكداك آخر فرد من النوع مات ف 1914. وخا خسران لموايل كان عامل معاون، تشاف بلي السباب هو الصيادة ديالهوم لي فوق لقياس، تخدمو كا ماكلة ل لعبيد، و ف اللاحق، لفوقارا.

النقيراض د الضوضو، كان بحال النقيراضات د شي حمام شحال هادي. بحال بزاف د النواع لي كايستعمرو لݣزاير لمعزولين ب مفتارسات قلال، خسرو السلوك ديالهوم د جتيناب لمفتارسات، زيد لقدرة على الطيران. لمجية ديال بنادم، هوما و النواع لي دخلوهوم ل لمرة اللولى بحال الطوبات، لحلالف، و لمشاش، دغيا وداو ل لمسالية د هاد النوع هو و ݣاع الشكال د لݣزيرة لخرين لي نقارضو.

جوايه 59 نوع من لحمام و ليمام مهدد ب النقيراض ليوم، شي 19% من ݣاع النواع د لحماميات. ف لغالب نواع ستيوائية و لي عايشين ف لݣزاير. ݣاع النواع مهددين من لمفتارسات لي تدخلو، خسران لموايل، الصيادة، ولا شي تخليطة من هاد لعوامل. ف شي حالات، يقدرو يكونو منقارضين ف لبرية، بحال يمامة ݣزيرة سوكورو، لميكسيك، لي آخر مرة تشافت ف برية كان ف 1972، تجرات ل النقيراض ب سباب خسران لموايل و لمشاش لمطلوقين لي تدخّلو. ف شي بلايص، قلة لمعريفة كاتعني بلي لحالة د بصح ديال النوع باقية مامعروفاش؛ يمامة النيݣرو د لفاكهة ماتشافتش من عام 1953، و تقدر تكون منقرضة ولا ماتقدرش، و يمامة لرض لپولينيزية مكلاصية مهددة ب شكل خطير، و واش نجات ولا لا ف لݣزاير لمعزولين ف لقنت لغربي ديال لموحيط لهادي باقي مامعروفش.

## مصادر


تصنيف:فاميلات د الطيور